钦定古今图书集成/方舆汇编/职方典/第1340卷 > 《韩山书院记》元·吴澄
## 钦定古今图书集成/方舆汇编/职方典/第1340卷 > 《韩山书院记》元·吴澄

孟子而后，儒之知道盖鲜矣。西汉之儒，文颇道古，贾
太傅、司马太史卓然者也。徐考其言论识趣，大率非
鞅仪秦之绪馀，于道竟何如哉？降自东汉，不惟道丧
而文亦弊。历唐中世，昌黎、韩子出，追踪西汉之文，以
合于三代。而《原道》之作，直以尧、舜、禹、汤、文、武、周公、孔
子之道，传至孟轲而止。是必为文而有见于道也。岂
“三代之下文人之所能及哉？”尝因《谏佛骨》事，谪潮州
刺史。其后潮人立庙以祀。宋元祐间，庙徙州城之南七里。逮淳祐初，又于庙所设城南书庄，俾学者居焉
游焉。皇元奄有此土，屋毁于兵，至元甲申岁，韩山书
院重兴，即庙之旧址为先圣燕居。先师兖、郕、沂、邹四
国公侍，而韩子之专祠附。唐时先圣配祠，独一颜子。
宋儒推孟子之传，由子思、由曾子，上接孔氏，其言本
诸韩子《送王埙序》，于是配孔者四祠，韩而继一圣四
师之统也，固宜。然书院仅复规模隘陋，营缮多缺，前
守拟更造，不果。至顺辛未夏，总管王侯至，命山长陈
文子计其费，爰撤旧，构新韩祠，燕居位置相直，宽袤
齐等。后有深池，广十丈许；畚土实之，建讲堂其上，扁
曰“原道。”两庑辟斋舍，馆诸生日食之供有庖，岁租之
入有廪；教官之寝处、祭器之贮藏，一一备具；宏敞壮
伟，倍加于前。五月经始，九月落成。海阳县长忻都实
董其役。越明年，山长将潮士之意来请记。予谓书院
之肇基也，以韩子之能有见于道也；书院之增修也，
以王侯之能有志于教也。潮之士其如之何？必也学
韩子之学，业精行完，进进而贤，则奚翅贡于王庭，如
韩牒所期而已。学四先师之学，道明德立，骎骎而圣，
则奚翅笃于文行，如苏碑所褒而已？不然，学于书院，
昔犹夫人，今犹夫人，欲与赵德并且不可，是为深有
负于君师之作养，又何望其高睨圣贤之蕴奥乎？陈
文子曰：“潮城之东，隔水有山，文公平日憩息之地，手
植尚存。潮人称其木为韩木”、山为韩山，后取城东之
韩山，以号城南之书院云。王侯名元恭，蠡人也。